A BIZOTTSÁG 1132/2008/EK RENDELETE
(2008. november 13.)
a Svédország lobogója alatt közlekedő hajók által az ICES IV övezet norvég vizein folytatott, ipari halakra irányuló halászat újbóli engedélyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 26. cikke (4) bekezdésére,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (2) és különösen annak 21. cikke (3) bekezdésére,
mivel:
(1)
A bizonyos halállományokra és halállománycsoportokra vonatkozó, halfogási korlátozások hatálya alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2008. évre történő meghatározásáról szóló, 2008. január 16-i 40/2008/EK tanácsi rendelet (3) kvótákat állapít meg a 2008. évre.
(2)
2008. május 27-én Svédország a 2847/93/EGK rendelet 21. cikkének (2) bekezdése értelmében arról értesítette a Bizottságot, hogy a lobogója alatt közlekedő hajók számára 2008. május 30-i hatállyal megtiltja az ipari halak halászatát az ICES IV övezet norvég vizein.
(3)
2008. augusztus 5-én a Bizottság a 2847/93/EGK rendelet 21. cikkének (3) bekezdése és a 2371/2002/EK rendelet 26. cikkének (4) bekezdése értelmében ugyanezen időbeli hatállyal elfogadta a Svédország lobogója alatt közlekedő vagy a Svédországban lajstromozott hajók által az ICES IV övezet norvég vizein folytatott, ipari halakra irányuló halászat tilalmára vonatkozó 779/2008/EK rendeletet.
(4)
A svéd hatóságok által a Bizottsághoz eljutatott tájékoztatás szerint az ICES IV övezet norvég vizeire vonatkozó svéd kvótán belül még rendelkezésre áll egy bizonyos iparihal-mennyiség. Következésképpen a Svédország lobogója alatt közlekedő vagy Svédországban lajstromozott hajók számára engedélyezni kell az ipari halak említett vizeken folytatott halászatát.
(5)
Az engedély 2008. szeptember 3-án lép hatályba annak érdekében, hogy a szóban forgó iparihal-mennyiséget még ez év vége előtt le lehessen halászni.
(6)
Következésképpen a 779/2008/EK rendelet 2008. szeptember 3-ával hatályát veszti,
ELFOGADTA EZT A RENDELETET:
1. cikk
Hatályon kívül helyezés
A 779/2008/EK rendelet hatályát veszti.
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2008. szeptember 3-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 13-án.